|  |  |
| --- | --- |
| *Визия за ОСП след 2020 г.* |  |

**1. На 25 февруари 2019 г. в гр. Брюксел се проведе съвместна среща на високо равнище на Работната група по хоризонтални въпроси, свързани с Общата селскостопанска политика (ОСП) и Групата за граждански диалог относно околната среда и изменението на климата, на която беше разгледана зелената архитектура на бъдещата ОСП.** Йержи Плева (генерален директор на Главна дирекция „Земеделие“ към ЕК) направи представяне по темата за начина на допринасяне на бъдещата ОСП за постигане на по-висока амбиция за действия към околната среда и климата. Генералният директор на ГД „Околна среда“ Даниел Кайея-Креспо изрази становище за необходимостта от съответствие и връзка на бъдещата ОСП със законодателството на ЕС в областта на околната среда и климата. Информация за съответствието и връзките на бъдещата ОСП със законодателството на ЕС в областта на климата беше представена от генералния директор на ГД „Климат“ Мауро Петриционе (Mauro Petriccione). Изказването на Йержи Плева беше концентрирано върху изпълнението на екологичната амбиция съгласно предвидените елементи в проекта на Регламент за стратегическите планове – увеличена условност, задължителни за ДЧ и доброволни за фермерите еко схеми в директните плащания и мерките, свързани с околната среда и климата в РСР. Изтъкната беше необходимостта в бъдеще да се осигури по-голяма устойчивост на земеделието и фермерите, като се визираше екологична, икономическа и социална устойчивост. Представителите на ГД „ Климат“ и ГД „Околна среда“ призоваха за повече синергия на земеделската политика и екологичната политика, както и за изрично консултиране и съвместно изготвяне на стратегическите планове с институциите, свързани с околната среда и екологията в съответната държава членка. На заседанието беше обсъдена зелената архитектура на бъдещата ОСП и комбинации от различни интервенции в политиката. Представени бяха детайли по отношение на водите, почвите, биоразнообразието, емисиите от парникови газове, качеството на въздуха. В рамките на представянията беше използван и термина „синя архитектура“, визиращ интервенциите, насочени към опазването на водите. Презентациите на участниците в срещата са достъпни на следната интернет страница: <https://ec.europa.eu/agriculture/civil-dialogue-groups/environment-climate-change_en>

**2. Мнения относно таваните и намаленията на директните плащания бяха обменени в рамките на заседанието на Специалния комитет по селско стопанство от 25 февруари 2019 г.** Налице са различия в мненията на държавите членки по чувствителни въпроси като таваните и намаленията на директните плащания, преразпределителното плащане, както и обвързаната подкрепа в бъдещата ОСП. Председателството предложи на СКСС три възможни алтернативни опции за редакция във връзка с таваните и намаленията, които предвиждат: редукцията да бъде лимитирана до базовото плащане; да има отчитане на разходите за труд на доброволен принцип; държавите, които прилагат преразпределителното плащане до 10% от националния им таван, да не са задължени да прилагат намаления. Делегациите бяха разделени в своите виждания по различните опции. Председателството предложи преразпределителното плащане да остане доброволно, което беше широко подкрепено от държавите членки. По отношение обвързаната подкрепа множество делегации подкрепиха продължаването на възможността за прилагането й, но бяха разделени в алокирането й – някои подкрепиха предложението на ЕК за намаляването й до 10% от бюджета за директни плащания, в сравнение с 13%+2% понастоящем, други искаха да се запази статуквото, а трета група настояваха за увеличаване на максимално допустимия размер.